Gradsko vijeće grada Belišća na 24. sjednici, održanoj dana 15. srpnja 2019. godine, temeljem članka 40. stavka 1. točke 27. Statuta grada Belišća (“Službeni glasnik grada Belišća” br. 5/09, 3/13, 11/14, 7/15, 1/6, 3/16 i 1/18) donosi

**O D L U K U**

o novčanoj naknadi roditeljima djece koja su ostvarila pravo na vrtić, a nisu mogla biti upisana,
iako su oba roditelja zaposlena, kao i roditeljima djece koja nisu mogla biti upisana zbog nemogućnosti pružanja adekvatne zdravstvene skrbi u vrtiću

Članak 1.

Ovom Odlukom uređuju se uvjeti, način i postupak dodjele novčane naknade iz sredstava Proračuna grada Belišća, a u svrhu financijske potpore roditeljima djece koja su ostvarila pravo na vrtić temeljem Javnog poziva za upis djece u redovne programe Dječjeg vrtića „Maslačak“ Belišće, a nisu mogla biti upisana zbog popunjenosti mjesta planiranih Planom upisa za pedagošku 2019./2020. godinu u Dječjem vrtiću „Maslačak“ Belišće, donesenom na 18. sjednici Upravnog vijeća Dječjeg vrtića „Maslačak Belišće održanoj dana 21. svibnja 2019. godine, a na temelju Prethodne suglasnosti Gradskog vijeća grada Belišća donesenoj na 22. sjednici Gradskog vijeća grada Belišća održanoj 17. svibnja 2019. godine, iako su oba roditelja zaposlena, kao i roditeljima djece koja nisu mogla biti upisana zbog nemogućnosti pružanja adekvatne zdravstvene skrbi djetetu u vrtiću.

Članak 2.

Novčana naknada iz članka 1. odobrava se:

- roditeljima djece koja su ostvarila pravo na vrtić temeljem Javnog poziva za upis djece u redovne programe Dječjeg vrtića „Maslačak“ Belišće za pedagošku 2019./2020. i nisu mogla biti upisana zbog popunjenosti mjesta planiranih Planom upisa, a čija su oba roditelja zaposlena.

- roditeljima djece koja su ostvarila pravo na vrtić temeljem Javnog poziva za upis djece u redovne programe Dječjeg vrtića „Maslačak“ Belišće za pedagošku 2019./2020., a nisu mogla biti upisana zbog nemogućnosti pružanja adekvatne zdravstvene skrbi u vrtiću djetetu s teškoćama u razvoju.

Članak 3.

Novčana naknada dodjeljuje se kategorijama roditelja navedenim u članku 2. za pedagošku godinu 2019./2020. u iznosu cijene vrtića u drugom mjestu, ukoliko dijete bude upisano, ili do maksimalno 1.000 kn mjesečno za djecu koja neće biti upisana u drugi vrtić.

Sredstva novčane naknade iz stavka prvog ovog članka, Grad Belišće osigurat će u Proračunu grada Belišća za 2019. i 2020. godinu.

Članak 4.

Zahtjev za korištenje novčane naknade podnosi se na propisanom obrascu u Upravnom odjelu za društvene djelatnosti grada Belišća.

Članak 5.

Isplatu novčane naknade iz ove Odluke provest će nadležni Upravni odjel za financije i proračun grada Belišća temeljem zaključka gradonačelnika.

Članak 6.

Ova Odluka stupa na snagu osmog dana od objave u „Službenom glasniku grada Belišća“.

GRADSKO VIJEĆE GRADA BELIŠĆA

KLASA: 601-01/19-02/01

URBROJ: 2185/02-2-19-45

Belišće, 15. srpnja 2019. godine

 Predsjednik Gradskog vijeća:

 Dario Fletko, mag.ing.comp.